**Қазақстандағы кітап тарату ісі: даму үрдісі мен стандарттар**

Ғылыми жұмыстың басты мақсаты – Қазақстандағы кітап тарату ісін жандандыру, кітап дүкендерінің сапасы мен санын арттыруға септік болатын жағдайларды анықтау. Сонымен қатар басылымдардағы стандарттарға аса мән бере отырып, құрылымдық деңгейін бақылау.

Міндеті – берілген ақпараттарға сәйкес, кітап тарату ісіндегі мәселелерді дер кезінде шешуге кірісу, аталған «Bookcrossing Қазақстан» жобасын барынша жандандыру, алдағы уақыттарда кітап дүкендерінің ақуалына көңіл бөлу, «Стандарттау туралы» ҚР Заңының күшін нығайтып, жарық көретін басылымға талаптардың сақталуын міндеттеу.

Тақырыптың өзектілігін Кітаптың болашағы кітап тарату ісіне тікелей байланысты болу фактісімен анықтауға болады. Сол кітаптардың сауатты шығуы автор үшін де, баспа үшін де, мемлекет үшін де басты назардағы дүние. Стандартқа сәйкес болмаса, өзге мемлекеттерге де таратылуы қиындық туғызары анық.

Кітаптың оқырман қолына қалай жететіндігі, оның маңыздылығы, қызығушылықты арттыруы сынды әлемдік мәселелер арқылы кітап таратудың ақуалын аңғара аламыз.

Елімізде кітап тарату ісі бірнеше бағыттар бойынша іске асады: кітапханалар мен оқу орындарына, кітап дүкендеріне, интернет-дүкендеріне тарату. Дегенмен, мұндағы мәселелер: еліміздегі қалалардың тұтынушылық қабілеттері әртүрлі болуы; бөлшектеп сатудың жолға қойылмауы; нарықтағы басылымдарды түгелдей дерлік кітап дүкендері сатып ала алмауы. Бүгінгі таңда кітап тарату ісі ғаламның дамуымен қатар ақпараттық технологиялар мен цифрландыру бағыты бойынша да даму үдерісінде байқалады. Мәселен, «Flip.kz», «Setbook», «Книжный Эльдорадо» және т.б. интернет-дүкендерімен қатар, алғаш Алматы қаласы қолға алған «Bookcrossing Қазақстан» жобасын атап айтуға болады.

Ғ.Мүсірепов: «Таратпасақ кітап шығарудың қажеті не?»,- демекші, кітап ісіндегі бұл үдерісті нақты жолға қоймай баспа кітап өзінің бұқаралық ақпарат құралы санатындағы әлеуметтік рөлін ойдағыдай атқара алмақ емес. Жалпы, кітап тарату ісі алғаш папирус, пергамен, қыштан жасалған қолжазбалар кезінде қалыптаса бастаған. 1917 жылға дейін 900-ден астам түрлі атаулармен 5 млн-ға жуық дана басылып шыққан. Мұның өзі, сол уақыттардағы кітап басып-шығару мен тарату ісінің жүйелілігін көрсететіндей. Тарату ісі бойынша Қазақстанның әр өңірінен жылма-жыл ұйымдастырылатын жәрмеңкелер мен сауда дүңгіршектері, кітап лотошниктер, бақалшылардың тынымсыз еңбегінен жүзеге асқан.

Кітап тарату ісінде кітап дүкендерінің алатын орны зор. Бірақ күнделікті көріп жүргеніміздей, еліміздегі кітап дүкендеріндегі кітаптардың басым көпшілігі Ресейдің кітап өнімдері. Мамандардың айтуына қарағанда, әр түрлі кітап сату мекемелерінде Ресей басылымдары 65-90%-ды құрайды. Әрине, бұл үлкен көрсеткіш емес. Сондықтан, қазіргі таңдағы бас көтерер мәселелердің бірі – қазақ тіліндегі кітаптарға басымдық беру, таралымын барынша көбейту.

Бірақ басылымдардағы стандарттардың талапқа сай орындалмауы баспа ісіндегі ауқымы мәселеге айналуда. Себебі, елімізде 2016 жылы қабылданған «Стандарттау туралы» ҚР Заңы көпшілік үшін беймәлім сыңайлы. Қолымызға түскен басылымның жартысынан көбінде стандарттар сақталмайды. Заң жүзінде дұрыс еместігін ескертсеңіз, жалтаруға тырысады. Ал бұл – шешуді қажет ететін үлкен түйін. Біздің жарық көрген басылымның қауіпсіздігі мен таратылуы тікелей стандарттарға байланысты. Ол жайлы «Стандарттау туралы» заңының 4-бабында көрсетілген: «Стандарттау мақсаттары: 1. Отандық өнімнің және онымен байланысты процестердің бәсекеге қабілеттілігін арттыру; 3. Мемлекеттің ұлттық қауіпсіздігін және әлеуметтік-экономикалық дамуын қамтамасыз ету; 4. Отандық өнімнің, қызмет көрсетудің, жұмыстарды орындаудың және олармен байланысты процестердің қауіпсіздігі мен сапасын арттыру;..».

Бүгінгі күні кітап тарату ісіне енді ғана көңіл бөлініп келеді. Соның негізінде, өзге бизнес ашуға септігін тигізетін бағдарламалар сияқты, кітап дүкенін ашуға жетелейтін мемлекет тарапынан бағдарламар құрылса нұр үстіне нұр болар ма еді?! Сонымен қатар, қазынамыз бен рухани біліміміздің қайнар көзі – кітаптың сауатты, барлық талаптар сақталған әрі ауылдық жердегі кітапхана мен кітап дүкендеріне де жол түсуі қамтылған болса, «кітап оқылмайды» деген бұлтартпа пікірден арылар ма едік?..

**Пайдаланылған әдебиеттер:**

1. «Қазақстандағы кітап шығару, кітап тарату мәселелері 2016» Ақпараттық-сараптамалық баяндама («Книгоиздание, книгораспространение в Казахстане 2016» информационно-аналитический доклад) Алматы, 2017.- 21,22-беттер)
2. «Қазақ кітабының тарихы» Елеукенов Ш., Шалғынбаева Ж., Алматы: «Санат», 1999.- 152, 176-беттер)
3. Интернет сайты: <http://adilet.zan.kz/kaz/docs/P1600000889>